## El Consell valida la declaració d’emergència i adjudicació de les obres de proveïment d’aigua a Canet lo Roig, la Jana i Traiguera

*** L’emergència inclou l’equipament del sondeig de Milantes, la instal·lació de bombes, el subministrament d’energia, les canonades de conducció i els dipòsits
* L’import total dels treballs ascendix a 4,3 milions d’euros**

El Consell ha aprovat la declaració d’emergència i adjudicació dels contractes d’obres, i de direcció d’obra i coordinació de seguretat i salut, necessàries per a garantir el proveïment d’aigua a les poblacions de Canet lo Roig, la Jana i Traiguera (Castelló), en el marc de la situació excepcional per sequera extraordinària i escassetat.

L’emergència que es planteja inclou l’equipament del sondeig de Milantes, amb la instal·lació de bombes i subministrament d’energia. També la col·locació de canonades de conducció en alta des del sondeig fins als dipòsits. Igualment, es construiran els dipòsits de recepció i regulació de les aigües per a entregar-les a la xarxa de distribució. El cost total de l’obra i la seua direcció ascendix a 4.347.986,87 euros.

L’adopció de mesures pal·liatives com el subministrament d’aigua amb camions cisterna als veïns dels tres municipis és insuficient per a les seues necessitats i és insostenible en el temps. A més, suposa un elevat cost per a estos municipis xicotets.

La comarca de la Sénia-Maestrat, on se situen estes poblacions, es troba en situació d’escassetat hídrica. En l’actual conjuntura de sequera extraordinària, les perspectives a mitjà i llarg termini no són de millora d’esta situació.

Les precipitacions registrades des de l’inici de l’any hidrològic en curs són pròximes als nivells mínims de la sèrie dels últims 33 anys, cosa que previsiblement comportarà que els indicadors de sequera prolongada i escassetat evolucionen cap a una situació de més estrés hídric i, per tant, cap a un empitjorament a curt termini.

Fecha: 02/08/2024